[pic] | EURÓPAI BIZOTTSÁG |

Brüsszel, 2010.6.24.

COM(2010)331 végleges

2010/0179 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló 2006/112/EK irányelvnek a minimális általános adómérték tiszteletben tartására vonatkozó kötelezettség időtartama tekintetében történő módosításáról

(a Bizottság előterjesztése)

INDOKOLÁS

A JAVASLAT HÁTTERE

1. A közös hozzáadottértékadó-rendszerről szóló, 2006. november 28-i 2006/112/EK irányelv[1] (a továbbiakban: héa-irányelv) 97. cikkének (1) bekezdése értelmében 2006. január 1-jétől 2010. december 31-ig az általános adómérték nem lehet kevesebb, mint 15%, továbbá a 97. cikk (2) bekezdése rögzíti, hogy a Tanács határozhat – a szerződés 93. cikkével összhangban – a 2010. december 31. után alkalmazandó hozzáadottérték-adó (héa) általános mértékének szintjéről.

2. A rendelkezés az Európai Közösséget létrehozó szerződés (EK-Szerződés) 93. cikkén alapul. 2009. december 1-jétől az EK-Szerződés 93. cikke helyébe az Európai Unió működéséről szóló szerződés (EUMSz.) 113. cikke lép. Az EUMSz. 113. cikke előírja, hogy a Tanács az Európai Parlamenttel, valamint a Gazdasági és Szociális Bizottsággal folytatott konzultációt követően, különleges jogalkotási eljárás keretében, egyhangúlag rendelkezéseket fogad el a forgalmi adókra vonatkozó jogszabályok olyan mértékű harmonizálásáról, amennyire az ilyen harmonizáció a belső piac létrehozásához, működéséhez és a verseny torzulásának elkerüléséhez szükséges.

3. A belső piac 1993. január 1-jei létrehozása érdekében a Bizottság bemutatta az adóharmonizáció végleges rendszerének felállítására irányuló javaslatokat.

4. Amikor nyilvánvalóvá vált, hogy a Bizottság javaslatainak 1993. január 1. előtt történő elfogadása nem lehetséges, a Tanács átmeneti rendszer elfogadása mellett döntött. A hozzáadottérték-adó mértékének tekintetében a Tanács elfogadta a 92/77/EGK irányelvet[2].

5. Az irányelv bevezette a minimális adómértékek rendszerét. Továbbá rögzítette, hogy 1993. január 1. és 1996. december 31. között az általános adómértéknek legalább 15%-osnak kell lennie. E rendelkezés időbeli hatálya négyszer került meghosszabbításra, és 2010. december 31-én jár le.

6. Az adómérték–harmonizáció eddig elért szintjének fenntarthatósága érdekében a Bizottság két alkalommal nyújtott be javaslatot általános adómérték előírására, amely egy 15%-os alsó küszöbértékű és 25%-os felső határértékű sávban helyezkedik el[3].E sáv meghatározásához a tagállamok által alkalmazott adómértékek szolgáltak alapul, ugyanis az alkalmazott általános adómérték mindig 15–25% között ingadozott.

7. A Tanács mindkét esetben módosította az adómértékek közelítésére vonatkozó javaslatokat[4], csak a minimális adómérték elvét tartva meg, az 1992-es irányelv által bevezetett rendszerhez hasonlítható 15%-os alsó küszöbértékre való hivatkozással.

8. Ezek a tanácsi irányelvek azonban egy, a tanácsi jegyzőkönyvben szereplő nyilatkozattal együtt kerültek elfogadásra, amely felvázolja, milyen erőfeszítéseket tettek az egyes tagállamok az alkalmazott legalacsonyabb és legmagasabb adómértékek közötti 10 százalékpontnyi sáv kibővítésének elkerülése érdekében. Ez alátámasztja a tagállamoknak a magas és az alacsony adómértéket alkalmazó országok közötti eltérések miatti folyamatos aggodalmát, valamint a héa-mértékek különböző szintjének a költségvetésre gyakorolt lehetséges hatásait. A jelenlegi gazdasági válság fényében további érvek szólnak amellett, hogy a minimális általános adómérték megtartása a héa-irányelvben kerüljön meghatározásra.

9. A Bizottság által 2000-ben[5] útjára indított és 2003-ban[6] korszerűsített, gyakorlati és több lépcsőben megvalósítandó héa-stratégián alapuló közös héa-rendszeren végrehajtott különböző fejlesztések ellenére a héa-rendszert továbbra is hiányosságok jellemzik és súlyos adminisztratív terhek sújtják. Ez azt jelenti, hogy a rendszert alapjaiban kell újraértékelni. Ezenfelül az új gazdasági helyzet, az új technológiai folyamatok, csalási módszerek stb. is új kihívásokat teremtenek. A Bizottság ezért egy új héa-stratégiáról szóló konzultatív zöld könyv kiadását tervezi. Ennek hatására megkezdődik majd a jövőbeli adóharmonizációról szóló konzultációs folyamat. Csak e folyamat eredményének figyelembevételével lesz lehetséges megfelelő döntést hozni az EU-n belüli általános héa-mértékek szintjéről.

10. Ezenfelül a héa-irányelven[7] nemrégiben végrehajtott módosítások előnyben részesítik a fogyasztás helyén történő adózást, mivel így csökkenthető az alacsonyabb héa-mértéket kereső, határokat keresztező és a verseny torzulását eredményező tranzakciók végrehajtásának lehetősége. Továbbra is fontos azonban elkerülni annak kockázatát, hogy a tagállamok által alkalmazott általános héa-mértékek közötti növekvő különbség az Unión belül strukturális aránytalanságokhoz, bizonyos tevékenységi ágazatokban pedig a verseny torzulásához vezessen. A közvetett adók területén – a jövedéki adók és a héa vonatkozásában egyaránt – mai napig bevett gyakorlat a minimális adómértékek meghatározása. Noha nem született javaslat maximális adómértékre, a tagállamok által alkalmazott általános adómértékek közötti sáv – mint jelen esetben is – várhatóan biztosítani fogja a belső piac megfelelő működését, miközben elismeri a fogyasztási adókból származó, új költségvetési források lehetséges szükségességét.

11. Az Európai Unió 2004. május 1-jei és 2007. január 1-jei bővítése nem változtatott a helyzeten az általános adómértéket illetően. Az továbbra is 15–25% között ingadozik a 27 tagállamban. A 15%-os mérték két tagállamban (Ciprus és Luxemburg) kerül alkalmazásra, a 25%-os pedig háromban (Dánia, Magyarország és Svédország).

12. Ilyen körülmények között helyénvalónak tűnik a jelenlegi 15%-os minimális általános adómérték elvének megőrzése és javaslat tétele a jelenlegi intézkedések meghosszabbítására.

13. A vállalkozások számára a szükséges jogbiztonság garantálása és az Európai Unió szintjén az általános héa-mérték megfelelő szintjének további értékelése érdekében indokoltnak tűnik a rendelkezés további öt évre történő meghosszabbítása; a Bizottság eközben egy új héa-stratégián dolgozik, és újra felülvizsgálja a közös megközelítés tekintetében megfelelő általános adómértéket.

14. Tekintettel arra, hogy a 2006/112/EK irányelv 97. cikkének (1) bekezdésében rögzített minimális adómérték alkalmazási időszaka 2010. december 31-én lejár, e javaslat célja, hogy lehetővé tegye a Tanácsnak ezen időszaknak az általános adómérték vonatkozásában történő meghosszabbítását. Az általános adómérték alsó küszöbértéke ötéves időszakra, 2011. január 1. és 2015. december 31. között, 15%-ban kerül rögzítésre. A Bizottság számít arra is, hogy a Tanács megújítja az ugyanerre az időszakra alkalmazott legalacsonyabb és legmagasabb adómértékek közötti sávval kapcsolatos jegyzőkönyvhöz fűződő, korábban elfogadott nyilatkozatot.

AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLAT

Tekintettel arra, hogy konkrét panaszbejelentésre nem került sor a Bizottság felé az általános héa-mérték alkalmazásáról szóló szabályokkal kapcsolatban, nem volt szükség konzultációra vagy külső szakértők bevonására.

Az érintett intézkedés célja pusztán az, hogy meghosszabbítsa az ideiglenes rendelkezés érvényességét azon időtartam tekintetében, amely során a jelenlegi minimális általános héa-mérték alkalmazandó. Az általános héa-mérték tekintetében ez a hosszabbítás egyszerűen fenntartja a jelenlegi kielégítő helyzetet. Mivel technikai természetű dologról van szó, nem szükséges a hatásvizsgálat elvégzése.

A JAVASLAT JOGI ELEMEI

Az irányelv módosítja a héa-irányelvet. A jogalapot az Európai Unió működéséről szóló szerződés (EUMSz.) 113. cikke jelenti.

- A szubszidiaritás elve

Mivel a javaslat nem tartozik az Európai Unió kizárólagos hatáskörébe, a szubszidiaritás elve érvényesül.

A javaslat célkitűzéseit a tagállamok a következők miatt nem tudják kielégítően megvalósítani:

Az Európai Unió a héa-irányelvben már harmonizált rendelkezéseket rögzített a héa-mértékek alkalmazását illetően. Csak egy európai uniós jogi aktus módosíthatja e rendelkezéseket vagy hosszabbíthatja meg azok érvényességét, a tagállami törvényhozás pedig nem térhet el a harmonizált szabályoktól.

A javaslat célkitűzései ennélfogva csak az uniós fellépések révén és az Európai Unió állampolgáraival szemben tanúsított egyenlő bánásmód elvének biztosításával érhetők el. A javaslat ezért megfelel a szubszidiaritás elvének.

- Az arányosság elve

A javaslat megfelel az arányosság elvének a következők miatt:

E javaslat fenntartja a jelenlegi helyzetet, így a tagállamok 15%-os alsó küszöbértékű általános héa-mértéket alkalmaznak.

Amennyiben a javaslat révén csak az az időszak kerül meghosszabbításra, amely során egy érvényben lévő rendelkezés alkalmazandó, az intézkedés arányosnak tekintendő a kitűzött céllal. A javaslatnak nincsenek az Európai Unió pénzügyeit érintő vonzatai, és nem jelent pénzügyi terhet a vállalkozásokra vagy a fogyasztókra nézve sem.

- A jogi aktusok típusának megválasztása

A javasolt eszköz egy irányelv. Más eszköz nem lenne megfelelő, mivel ez a javaslat módosítja a héa-mértékeket illetően egy irányelvben már életbe léptetett rendelkezéseket.

KÖLTSÉGVETÉSI VONZATOK

A javaslatnak nincsenek az uniós költségvetést érintő vonzatai.

OPCIONÁLIS ELEMEK

A cikkekre vonatkozó megjegyzések

1. cikk

Az első cikkben javasoltak értelmében a tagállamokban jelenleg alkalmazott, 15%-ban meghatározott minimális általános héa-mérték a 2011. január 1-jétől 2015. december 31-ig terjedő időszakra meghosszabbításra kerüljön.

2–4. cikk

Ezek a cikkek előírják az irányelv hatályba lépésére vonatkozó intézkedéseket.

2010/0179 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló 2006/112/EK irányelvnek a minimális általános adómérték tiszteletben tartására vonatkozó kötelezettség időtartama tekintetében történő módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 113. cikkére,

tekintettel az Európai Bizottság javaslatára,

a jogalkotási javaslat nemzeti parlamenteknek való megküldését követően,

tekintettel az Európai Parlament véleményére[8],

tekintettel az Európai Gazdasági és Szociális Bizottság véleményére[9],

különleges jogalkotási eljárás keretében eljárva,

mivel:

1. A hozzáadottértékadó-rendszerről szóló, 2006. november 28-i 2006/112/EK irányelv[10] 97. cikkének (1) bekezdése értelmében 2006. január 1-jétől 2010. december 31-ig az általános adómérték nem lehet kevesebb, mint 15%.

2. A különböző tagállamokban hatályos általános héa-mérték az átmeneti rendszer mechanizmusával együttesen biztosította e rendszer elfogadható szintű működését. A fogyasztás helyén történő adózást előnyben részesítő és a szolgáltatásnyújtás teljesítési helyére vonatkozó új szabályokkal tovább korlátozódtak a héa-mértékek közötti és a teljesítés helyének áthelyezése révén fellépő különbségek kihasználási lehetőségei, valamint csökkent a verseny torzulásának lehetősége is.

3. Annak érdekében, hogy a tagállamok által alkalmazott általános héa-mértékek közötti növekvő különbség ne vezethessen az Unión belüli strukturális aránytalanságok kialakulásához, valamint bizonyos tevékenységi ágazatokban a verseny torzulásához, bevett gyakorlat a közvetett adók területén a minimális adómérték meghatározása. Még mindig szükséges ennek megtétele a héa tekintetében.

4. Mindaddig korai lenne egy állandó általános adómérték-szint meghatározása vagy a minimális adómérték-szint megváltoztatásának mérlegelése, amíg meg nem születnek az új héa-stratégiáról szóló konzultációk eredményei, amelyek várhatóan jövőbeli intézkedéseket és a megfelelő harmonizációs szint kialakítását teszik szükségessé.

5. Ezért helyénvaló megtartani a jelenlegi 15%-os minimális adómértéket egy további időtartamra, amely elég hosszú a jogbiztonság biztosításának szempontjából, miközben fennáll a további felülvizsgálat lehetősége is.

6. Ez nem zárja ki a héa-jogszabályok további, 2015. december 31. előtti felülvizsgálatát az új héa-stratégia eredményének figyelembevétele céljából.

7. A 2006/112/EK irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2006/112/EK irányelv 97. cikke helyébe a következő szöveg lép:

„97. cikk

2011. január 1-jétől 2015. december 31-ig az általános adómérték nem lehet kevesebb, mint 15%.”

2. cikkÁtültetés a nemzeti jogba

1. A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2011. január 1-jéig megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.

A tagállamok által elfogadott rendelkezéseknek hivatkozniuk kell erre az irányelvre vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

2. A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.

3. cikkHatálybalépés

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikkCímzettek

Ennek az irányelvnek a tagállamok a címzettjei.

Kelt Brüsszelben,

a Tanács részéről

az elnök

[1] HL L 347., 2006.12.11., 1. o.

[2] HL L 316., 1992.10.31., 1. o.

[3] COM(95)731 (HL C 73., 1996.3.13., 22. o.) és COM(98)693 (HL C 409., 1998.12.30., 13. o.).

[4] Az 1996. december 20-i 96/95/EK tanácsi irányelv (HL L 338., 1996.12.28., 89. o.) és az 1999. május 25-i 1999/49/EK tanácsi irányelv (HL L 139., 1999.6.2., 27. o.).

[5] COM(2000) 348 végleges, 2000.6.7.

[6] COM(2003) 614 végleges, 2003.10.20.

[7] A Tanács 2008. február 12-i 2008/8/EK irányelve a 2006/112/EK irányelvnek a szolgáltatásnyújtás teljesítési helye tekintetében történő módosításáról (HL L 44., 2008.2.20., 11. o.)

[8] HL C […], […], […]. o.

[9] HL C […], […], […]. o.

[10] HL L 347., 2006.12.11., 1. o.